Ole Hamre

Ole Hamre (født 20. oktober 1959 i Bergen) er en norsk musiker (slagverk, perkusjon) og komponist.

Hamre har en allsidig musikerbakgrunn og har samarbeidet med blant andre Bugge Wesseltoft, Kari Bremnes, Ole Paus, Ketil Bjørnstad, Frode Alnæs, Silje Nergaard, Arve Henriksen og Knut Reiersrud. Han er også kjent for sitt samarbeid med trekkspilleren Gabriel Fliflet, blant annet i duoen Fliflet/Hamre (1991–) og gruppen Fri Flyt (1993–2001). Som komponist har han også skrevet en lang rekke bestillingsverk, musikk for film og tv, vignetter og lignende.

Prosjekt 
Ole Hamre har siden 2006 arrangert Festspillene i Bergen sitt utendørsprogram, den såkalte OiOi-festivalen. OiOi står for Opplevelse, innlevelse, oppsikt og innsikt og under mottoet ”Sært og populært” er festivalens viktigste målsetting å få flere til å føle seg som en naturlig del av Festspillene i Bergen.

Hamre er initiativtaker og kunstnerisk leder for det multietniske ​barne- og ungdomsprosjektet Fargespill. Prosjektet har siden starten i 2005 blant annet produsert forestillingene Fargespill, Fargelys, Flere farger, Fargespill-KORK og Fargespill + Real Ones. 100 barn og ungdommer fra 35 land, alle bosatt i Bergen, er aktører på scenen, og forestillingene har hatt over 165.000 besøkende. Forestillingen er satt sammen av musikk og dans som aktørene har med seg fra sine respektive hjemland, kombinert med norsk folkemusikk og dans, ispedd elementer fra moderne global ungdomskultur.

Hamre er også mannen bak menneskeorgelet Folkofonen, et Audiovisuelt kunstformidlingsinstrument bestående av video og lyd av folk som synger en lang tone. Folkofonen har vært presentert ved en rekke anledninger; kongelig åpning av Festspillene 2007, utendørs åpning av Trondheim Kammermusikkfestival, åpning av Kulturminneåret 2009, NordWind-festivalen 2009 i Berlin og i samspill med Bergen Filharmoniske Orkester.

Kunst av næring er et annet av Hamres prosjekter. Dette er et samarbeidskonsept mellom kunstliv og næringsliv, der ideen er å skape kunst av lyd og bilder av spesifikk næringsvirksomhet. Innenfor dette konseptet har Hamre produsert en rekke audiovisuelle forestillinger og filmer på oppdrag fra næringslivet for blant andre Norsk Hydro, Statoil og BIR.

Priser/stipend 
 Vossajazzprisen, 1993
 Statens arbeidsstipend for komponister, 2006
 Hordaland fylkes kulturarbeiderpris i 2008 
 Bergen kommunes kunstnerpris i 2008

Komposisjoner og verk 
 Konsert for Anløpende skip Bestillingsverk Nattjazz 2001, 
 Fonomatopoetikon Bestillingsverk Nattjazz 2003
 Snakkalao Bestillingsverk til Frode Alnæs Tahitifestivalen 2004
 Bare en kvist (Den norske kortfilmfestivalen, 2004).  Regissør Øvind Sandberg
 Spelerom Tingingsverk til Badnajazz / Vossajazz 2005
 Ordlys Åpningskonsert for Nordlysfestivalen 2005
 Concert for an infrastructure 2006
 Bærre klaging 2006.  Lyder fra en by på Nordvestlandet.
 Hydromatopoetikon Bestillingsverk til Norsk Hydro sitt 100-årsjubileum
 BIResonans Bestillingsverk til BIR sitt 125-årsjubileum
 360 Oseberg Bestillingsverk til StatoilHydro. Video og musikk i 360 graders format
 Trondheimsfolkofonen Åpningskonsert til Trondheim Kammermusikkfestival 2008
 Berlinofon Bestillingsverk til Nord-Wind Festival 2009 i Berlin

Referanser

Eksterne lenker 
 

Norske trommeslagere
Personer fra Bergen kommune